《月夜抵富阳》
清代·张鸿烈

凉飔吹布帆，新月映遐浦。崖谷杳苍翠，萧条肃孤旅。

林暝樵火微，江静山容古。才历渔浦潭，忽到富春渚。

客怀正纷错，肆瞩久延伫。惜哉孙伯符，霸业归何所。

作者简介：江苏山阳人，字毅文，号泾原，一号岸斋。康熙时由廪生被推应博学鸿词试，授检讨。历官大理寺副。疏请开支河转漕以避黄河之险，时以为卓见。工诗词。又创编《山阳县志》。